《代先书寄庐郡朱龙图》
宋代·郭祥正

杨花塞路春无声，鸣鸠唤妇留春晴。扬鞭朝发浚遒县，卷帘暮宿金斗城。

城中主人汉贾谊，妙年射策都群英。峨冠独立御史府，冰霜凛凛清朝廷。

忽乘白云渡银海，十年望阙心常倾。只今淮西课异等，沉沉玉帐闲府兵。

神机照物辨毫发，提刀四顾新发硎。行闻召节返西掖，至尊开阁思谈经。

岂容燕寝自颐养，画戟森卫清香凝。陈公虽解豫章榻，白头重愧非徐生。

飘零渔艇荷蓑笠，揣摩旧学荒柴荆。愿公一吐太和气，朽株岩下逢春荣。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。